Lẹ́hìn náà ni ọba yìí kígbe sókè ní ohùn rara, ó ní, ìwọ alágbára ọkùnrin, ìwọ ọmọ ènìyàn, níhìn-ín ni n ó ti ṣe ìgbéyàwó fún ọ, ọgbọ́n ń bẹ ní àtàrí rẹ, n óò gbé ìyàwó fún ọ nígbà tí ó bá tó oṣù méjì tàbí mẹ́ta lónìí, n óò rànṣẹ́ sí àwọn ọ̀rẹ́ mi jákèjádò inú igbó, n ó sì ránńṣẹ́ sí àjùlé ọ̀run kí wọ́n wáá ṣe àríyá nítorí ọ̀ràn rẹ. ẹ̀yin ọmọ mi gbogbo, mo fẹ́ kí ẹ fi í sí ọkàn láti òní lọ pé, kò sí nǹkan tí ń bẹ ní orí ilẹ̀ ayé tí ẹnikẹ́ni kò lè ṣe, ẹni tí ó bá ń fẹ́ẹ́ di olówó lè di olówó, ẹni tí ó bá ń fẹ́ẹ́ di ènìyàn pàtàkì lè di ènìyàn pàtàkì, ṣùgbọ́n ọ̀lẹ tí kò fẹ́ẹ́ jìyà tí ó sì ń fẹ́ẹ́ di ènìyàn pàtàkì yóò máa wà láàrin àwọn èrò ẹ̀hìn láéláé. Ọmọ-ọ̀dọ̀ tí ó ń kọ́ iṣẹ́ lónìí, tí ó ń múra àti mọ iṣẹ́, tí ó gbẹ́kẹ̀lé Ọlọ́run Ọba tí Ó dá a, kí eléyìínì má ṣe bẹ̀rù, kí eléyìínì máa rọ́jú ǹṣó, bí òun kò tilẹ̀ rí agolo gaàrí wà mu, tí òun kò mu ju ṣíbí ẹ̀kọ kan, tí ọ̀gá ń ṣe  ìgbọ̀nsè tí ó ń da ìgbọ̀nssẹ̀ nù, tí ọ̀gá ń wọ ẹ̀wù àrán tí òun ń wọ àkísà, kí òun náà mọ̀ pé òun ń bọ̀ wáá rí ìgbéga ẹ̀hìn ọ̀la. Àwọn nǹkan wọn-ọnnì tí ó ti ń ṣe gẹ́gẹ́ bí ọmọ ọ̀dọ̀, ẹlòmíràn ń bọ̀ wáa ṣe é lọ́dọ̀ òun. Òótọ́ ni mo sọ, nítorí irọ́ kò yẹ ọmọ ènìyàn, irọ́ kò yẹ ọmọ ẹbọra.
Lehin naa ni oba yii kigbe soke ni ohun rara, o ni, iwo alagbara okunrin, iwo omo eniyan, nihin-in ni n o ti se igbeyawo fun o, ogbon n be ni atari re, n oo gbe iyawo fun o nigba ti o ba to osu meji tabi meta lonii, n oo ranse si awon ore mi jakejado inu igbo, n o si rannse si ajule orun ki won waa se ariya nitori oran re. eyin omo mi gbogbo, mo fe ki e fi i si okan lati oni lo pe, ko si nnkan ti n be ni ori ile aye ti enikeni ko le se, eni ti o ba n fee di olowo le di olowo, eni ti o ba n fee di eniyan pataki le di eniyan pataki, sugbon ole ti ko fee jiya ti o si n fee di eniyan pataki yoo maa wa laarin awon ero ehin laelae. Omo-odo ti o n ko ise lonii, ti o n mura ati mo ise, ti o gbekele Olorun Oba ti O da a, ki eleyiini ma se beru, ki eleyiini maa roju nso, bi oun ko tile ri agolo gaari wa mu, ti oun ko mu ju sibi eko kan, ti oga n se  igbonse ti o n da igbonsse nu, ti oga n wo ewu aran ti oun n wo akisa, ki oun naa mo pe oun n bo waa ri igbega ehin ola. Awon nnkan won-onni ti o ti n se gege bi omo odo, elomiran n bo waa se e lodo oun. Ooto ni mo so, nitori iro ko ye omo eniyan, iro ko ye omo ebora.